
Al meu fill Riu ♥

1De què va aquest llibre

Aquest llibre conté reflexions sobre la maternitat, especialment, durant l’embaràs, en la fase postpart i la nova mare que emergeix, sigui perquè ha parit per primera vegada o perquè tingui experiència prèvia en maternar.

Així doncs, està obert a qualsevol lectora dona —mare o no mare— la intenció de la qual l’hagi portada a agafar aquest llibre. Fins i tot, a mares d’altres projectes professionals o personals. A més, és un llibre obert per a homes que tinguin interès pels processos de maternitat.

Aquest llibre també és una invitació a parar.

(Pausa)

Parar. Parar i respirar, parar i sentir, parar i deixar que certes memòries internes floreixin en el present. Parar i res més.

Aquest llibre desmitifica la maternitat de pel·lícula i comparteix la realitat i la ressonància entre les mares perquè, juntes, puguem alliberar els patrons i les creences que ens pesen i ja no ens serveixen; i així, continuem abraçant-nos com som: reals, humanes, amb les nostres llums i les nostres ombres.

Aquest llibre és un viatge cap al teu interior, una immersió íntima amb tu mateixa en unir consciència individual i col·lectiva.

Aquest llibre pretén ser un espai per a tu, d’aquests que tant ens costen trobar quan som mares.

Aquest llibre posa de manifest com és d’important la nostra feina com a mares i així reconèixer, d’una vegada per totes, que som unes autèntiques deesses, que fem màgia i que totes, absolutament totes, venim carregades de superpoders. Si no, digues-me tu, com hem parit.

Aquest llibre transmet la força innata de les dones i la sororitat entre nosaltres, amb un punt clau per a la nostra sanació com és la clara convicció que no estem soles.

Aquest llibre és fruit de l’A M O R que brota per tot arreu i que, a través de la inspiració, podem sentir sense res més.

Si ha caigut a les teves mans, beneïda sincronia. Beneïda siguis.

G R À C I E S

2Pròleg

Quan la meva amiga i «germana» escollida, Gemma, em va proposar redactar aquestes línies vaig sentir un gran honor i una gran responsabilitat.

La Gemma i jo ens vam conèixer a la formació de Teràpia Gestalt ara ja fa uns quants anys i de seguida em vaig adonar de les habilitats que tenia per a expressar-se, sobretot de forma escrita. Destacaria la seva capacitat per a sintetitzar, ordenar els pensaments i les idees i plasmar les emocions d’una manera molt clara i concisa. Per aquell temps, ella no ho reconeixia. I pensava que era una floreta d’una amiga que li tenia molta estima.

Per sort, l’experiència potent que ha viscut amb l’arribada d’en Riu l’ha impulsada a mostrar la seva part més creativa i intuïtiva i a baixar dels núvols tot el que el seu cor i la seva ment viuen i experimenten. Em consta que, durant les nits, les poques hores que tenia quan en Riu dormia, aprofitava per a connectar-se amb ella mateixa i deixar-se portar i deixar-se emportar, sense qüestionar-se, i escriure línia rere línia, tal com sorgien del seu sentir i espontaneïtat. Imagino que el cansament mateix i la vulnerabilitat que comporta la maternitat van fer baixar les barreres i deixar-se sorprendre per la inspiració que, per sorpresa, en tan sols un cicle llunar, va sortir aquest regal del qual les lectores podem ara gaudir.

Així doncs, es pot dir que en Riu va venir amb un llibre sota el braç.

Teniu a les vostres mans unes pàgines que parlen sense embuts sobre la maternitat. L’autora, des de la seva experiència i els seus coneixements com a terapeuta, t’agafa la mà amb tota la seva obertura i el seu amor per acompanyar-te a transitar aquest moment vital tan intens i profund. S’atreveix a mencionar amb transparència aspectes íntims que necessiten fer-se visibles per a les dones, com també per la societat en general.

La dona-mare podrà sentir-se acompanyada i compresa en aspectes que ningú abans havia plasmat d’una manera tan íntima, plena de frescor i senzillesa. Les dones que encara no hem transitat per aquesta experiència ens podem deixar sorprendre pel viatge que suposa ser mare i experimentar sense haver-ho viscut què es pot sentir en el procés de maternar. Fins i tot podria aplicar-se el rol de maternar als nostres propis projectes professionals.

Aquest llibre de capçalera, tant per dones embarassades com per les que han parit recentment, així com per les que volguin connectar amb el procés de la maternitat, pretén oferir un espai de connexió, acompanyament i comprensió. La Gemma hi ha destinat espais que conviden a parar, a endinsar-se per poder prendre consciència del que cada una està experimentant i sentint del que cada una necessita.

Així mateix, seria molt bonic que els homes el poguessin llegir perquè poguessin ser conscients del que experimenta una dona en aquesta etapa. Ho deixo demanat a l’univers.

Amb tot el meu amor a l’escriptora i a tu, lectora, m’acomiado perquè puguis endinsar-te en aquest preciós viatge que iniciaràs en girar la pàgina.

Esther Barreda
Barcelona, 2 d’agost de 2024

3Nota important

Aquesta lectura pot moure i commoure. La seva finalitat és reflexionar juntes, deixar-nos inspirar i deixar aflorar la nostra veritat.

El més segur és que certes pàgines toquin algunes tecles en tu, per descomptat, també en mi.

Si us plau, atén tot el que floreixi i no dubtis a demanar acompanyament professional quan ho consideris necessari. Necessitem ser ateses en general, així que, si us plau, fes-ho.

Som perfectes així, tal com som. Aquestes pàgines pretenen compartir i acompanyar i, sobretot, recordar que estem ressonant juntes.

Et demano que no t’identifiquis amb tot el que llegeixis. Qüestiona, reflexiona i observa el que sentis al cos, observa si et confronta o si t’acull.

Tot és benvingut.

D’aquesta manera, et convido que cada vegada que vegis aquest símbol ****** paris un moment i et permetis sentir el que has llegit, reflexiona, medita i no facis res. Només observa. Ofereix-te un temps de silenci i unes respiracions per a integrar, més enllà de la ment, allò que hagis llegit.

Finalment, vull compartir amb tu que quan vaig escriure aquest llibre vaig sentir que no estava sola, sinó acompanyada de moltes dones divines irradiant un poder brillant des del nostre interior cap al nostre voltant, vaig percebre el desig que tu, quan ho llegissis, poguessis experimentar això que jo també vaig sentir i encara sento.

Gratitud i benediccions per tots els nostres processos. Que les nostres vides es manifestin ben abundants, i que quan el nostre cor estigui sanant i sentim que fa mal, llavors puguem recordar la nostra humanitat i viure l’experiència d’Amor que hem vingut a compartir.

4Abans de començar

Abans de començar la lectura pren-te un temps, el que et calgui, per aturar-te i respirar de manera profunda.

*******

Ara, observa el lloc que t’envolta, on i com et trobes, si estàs asseguda i on ho estàs, i quins objectes o vistes hi ha al teu voltant.

Què veus?

Posa atenció, a més, als altres sentits:


	Quina olor desprèn aquest lloc?

	Què notes o quin tacte aprecies al lloc on et trobes?

	Quin gust sents en aquest mateix instant entre els llavis? Què palpes a la teva boca?

	Com està la teva temperatura?



En qualsevol cas, observa si necessites realitzar algun ajustament per acomodar-te i fer d’aquest espai en què et trobes un espai segur pels teus sentits, per al teu cos, per la teva ment, per la teva ànima.

Un espai confiable en què puguis deixar una mica més el pes del teu cos, relaxar la musculatura física i la mental i, sobretot, els teus pensaments.

Revisa les vegades que et calgui i fes tants canvis com necessitis per fer que sigui el teu espai.

El teu espai.

El teu espai.

El teu espai.

Pot ser que estiguis aprofitant per llegir ara que el teu nadó s’ha adormit o que l’estàs alletant, potser estàs embarassada i et permets un descans, o et trobes en qualsevol altra casuística. Sigui com sigui, fes d’aquest moment un espai íntim per a tu mateixa.

En tu.

En tu.

En tu.

I cada vegada que reiniciïs la lectura d’aquest llibre, si us plau, tingues en compte aquest «Abans de començar».

Recorda prendre aquesta premissa tan important per a oferir-te aquest espai —el teu espai— per a rebre, percebre i integrar la lectura amb tots els teus sentits.

T’ho mereixes.

